Raiens Renoldss
Raiens Rodnijs Renoldss (angļu: Ryan Rodney Reynolds; dzimis 1976. gada 23. oktobrī) ir kanādiešu kino un televīzijas aktieris. Viņš ir pazīstams ar lomām seriālā Two Guys and a Girl (1998—2001) un filmās "X-cilvēki: sākums. Vilknadzis" (2009) un "Zaļais lukturis" (2011). Tāpat ir filmējies tādās filmās kā "Vens Vailders: kompānijas dvēsele" (2002), "Tikai draugi" (2005), "Noteikti, varbūt" (2008), "Bildinājums" (2009), Buried (2010), "Samainīti vietām" (2011), "Slepenā mītne" (2012), "Pastaiga pa Misisipi" (2015), "Adele zeltā" (2015), "Dedpūls" (2016) un "Dedpūls 2" (2018). 2022. gadā straumēšanas servisā Netflix iznāca servisa oriģinālfilma The Adam Project, kurā Renoldss atveido galveno lomu. Karjeras laikā Renoldss ticis nominēts dažādām balvām, no kurām vairākas arī ir ieguvis. 2016. gadā viņam piešķirta zvaigzne Holivudas Slavas alejā.